白票守尾門

白票守尾門係喺2015年一個就2017年起香港行政長官選舉提名過程嘅一個方案，由基本法委員會委員陳弘毅提出。但當時未得到大部分政治團體嘅支持，最終未獲接納，而當時嘅政改方案亦得唔到足夠票數去通過。

背景 
喺2014年8月31日，北京未經公開諮詢同香港人同意，就訂立咗就2017年起香港行政長官選舉提名過程入面，候選人要得到過半數提名委員會成員支持，只能產生2至3名候選人，引起廣大香港人不滿。好多人質疑呢個做法之下，最終能夠入閘嘅特首候選人，都係被中共篩選過嘅。人大落閘嘅結果，就係引發雨傘革命。

喺雨傘革命之後，政府提出嘅政改方案，仍然堅持跟隨呢個過半數提名嘅要求。好多民主派同坊間唔少團體都表明反對方案，而陳弘毅就喺2015年1月提出咗「白票守尾門」方案。

方案建議 
陳弘毅建議，過半數「提委會委員」支持嘅特首參選人，可以成為正式候選人，但當過半選民投白票，嗰次特首選舉就會被視為無效。

時任民主黨成員嘅羅致光喺陳弘毅嘅建議基礎上，曾提出「改良」建議，就係白票數目多過最高票候選人嘅得票數目，選舉就會無效。

反應 
整體嚟講，方案未獲政府接納，親中派主要係對技術操作層面有保留，而民主派亦唔支持，認為咁樣無真正俾市民選擇權。但亦有少數溫和民主派，對呢個方案抱正面態度。

民主派 
 當時仍然屬於公民黨嘅立法會議員湯家驊話，如果得票最多嘅候選人無法當選，而《基本法》中並無「看守政府」嘅機制，就要修改《基本法》，佢擔心會引致憲制危機，而呢樣嘢並唔屬於本地立法範圍。
 時事評論員練乙錚就話，唔信中共會容許呢個做法，話民主派長期有1／3議席嘅少數否決權已經令北京頭痛，如果仲納入白票否決權嘅，共產黨就唔係共產黨。
 民主黨主席劉慧卿表示唔會接受，話市民希望有投票權去選出行政長官，而唔係一個否決權。
 吳志森質疑，點解選民唔能夠選擇佢哋支持嘅候選人參選，而只能用白票否決佢哋唔鍾意嘅候選人當選，強調香港人要嘅係開放候選人參選，有真正選擇嘅真普選，又話泛民同北京都唔接納呢個方案，形容提出方案係枉作小人。
民主黨成員黃成智以「白票守尾門」加上提委會公司票轉個人票作為前提，呼籲民主派「袋住先」，甚至發起聯署。因為支持袋住先，黃成智其後被終止黨籍。

親中派 
親中派謝偉俊話方案喺法律上可行，但喺政治理論上可能比較負面。佢又話，香港正在民主進程起步途中，太過強調否決候選人嘅做法，唔值得鼓勵。
部分激進親中派，例如培青社成員穆家駿表示反對。
民建聯主席李慧瓊話，方案執行技術上有困難。

後續 
喺2021年，北京未經公開諮詢或者香港人同意，大幅削減直選議席比例，仲要經過候選人資格審查委員會嘅審查，委員會單方面嘅決定不容推翻或司法覆核。民主派蘊釀唔投票或投白票，香港政府就計劃修例規管。當時就有啲人反駁，白票都係一種選項，又引述呢個方案6年前嘅方案，話親中派當時都無一面倒反對，甚至話可以用本地立法處理，點解而家鼓勵投白票就犯法。

公民推薦 - 2014年831決定之前，民間就特首選舉採用公民提名制度或提名委員會制度之間，部分人提出嘅折衷方案

香港2010年代
香港政治史